钦定古今图书集成/理学汇编/文学典/第072卷 > 沈辽
## 钦定古今图书集成/理学汇编/文学典/第072卷 > 沈辽

按《宋史沈遘传》：“遘弟辽，字叡达，幼挺拔不群，长而好
学尚友，傲睨一世。读左氏、班固书，小摹仿之，辄近似，
迺鉏植纵舍，自成一家。趣操高爽，缥缥然有物外意，
绝不喜进取。用兄任，监寿州酒税。吴充使三司，荐监
内藏库。熙宁初，分审官建西院，以为主簿。时方重此
官，出则奉使持节。辽故受知于王安石，安石尝与诗”，
有“风流谢安石，潇洒陶渊明”之称。至是当国，更张法
令，辽与之议论寖咈意，日益见疏，于是坐与其长不
相能，罢去。久之，以太常寺奉礼郎监杭州军资库，转
运使使摄华亭县。他使者适有夙憾，思中以文法，因
县民忿争相牵告，辞语连及，遂文致其罪。下狱引服，
夺官，流永州，遭父忧，不得释，更赦，始徙池州。留连江湖间累年，益偃蹇傲世。既至池，得九华、秋浦间，翫其
林泉，喜曰：“使我自择，不过尔耳。”即筑室于齐山之上，
名曰云巢，好事者多往游。辽追悔平生不自贵重，悉
谢弃少习，杜门隐几，虽笔砚亦埃尘竟日间作为文
章，雄奇峭丽，尤长于歌诗。曾巩、苏轼、黄庭坚皆与唱
酬相往来，然竟不复起。元丰末卒。年五十四。